มูดี้ส์ใช้จีดีพีใหม่ยืนเครดิตเรตติ้งไทย
มูดี้ส์ยืนเครดิตไทย ชี้จีดีพีใหม่หนุนเศรษฐกิจไทยแข็งแกร่ง เตือนถูกบั่นทอนจากการเมือง
3 มิ.ย. 2558

มูดี้ส์ยืนเครดิตไทย ชี้จีดีพีใหม่หนุนเศรษฐกิจไทยแข็งแกร่ง เตือนถูกบั่นทอนจากการเมือง 
สำนักงานบริหารหนี้สาธารณะ (สบน.) รายงานว่า บริษัท มูดี้ส์ อินเวสเตอร์ ยืนยันอันดับความน่าเชื่อถือพันธบัตรรัฐบาลไทยสกุลเงินต่างประเทศ และสกุลเงินบาทที่ระดับ Baa1 โดยมีมุมมองความน่าเชื่อถือที่มีเสถียรภาพ รวมทั้งยืนยันเพดานความน่าเชื่อถือของตราสารหนี้สกุลเงินต่างประเทศระยะยาวที่ A2 และสกุลเงินบาทที่ A1 เงินฝากธนาคารสกุลเงินต่างประเทศระยะยาวที่ Baa1 และสกุลเงินบาทที่ A1
ทั้งนี้ การที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ปรับปรุงวิธีคำนวณจีดีพี จากแบบมูลค่า ณ ราคาประจำปี เป็นแบบปริมาณลูกโซ่ ส่งผลให้ตัวแปรเศรษฐกิจต่างๆ ที่เป็นสัดส่วนต่อจีดีพีปรับตัวดีขึ้น ทำให้คะแนนวิเคราะห์ความแข็งแกร่งทางเศรษฐกิจดีขึ้นจากปานกลาง (Moderate) เป็นระดับสูง (High)
มูดี้ส์ยังชี้แจงว่า มุมมองที่มีเสถียรภาพ สะท้อนว่าน่าจะไม่มีการเปลี่ยนแปลงอันดับความน่าเชื่อถือใน 12-18 เดือนข้างหน้า ส่วนปัจจัยที่จะปรับเพิ่มเครดิต คือ ความคืบหน้าในการเสริมสร้างความแข็งแกร่งทางการคลัง การจำกัดภาระผูกพันทางการคลังที่อาจเกิดจากมาตรการกระตุ้นเศรษฐกิจระยะสั้น และสถานการณ์ทางการเมืองและธรรมาภิบาลปรับตัวดีขึ้น
สำหรับปัจจัยที่จะทำให้ลดเครดิต คือ เกิดการเผชิญหน้าทางการเมืองอีกจนส่งผลต่อการผลิตและการท่องเที่ยว ต้นทุนการระดมทุนของรัฐเพิ่มขึ้นรวดเร็วจากความไม่แน่นอนทางการเมือง หรือขาดวินัยการคลัง และการขาดดุลชำระเงินและทุนสำรองระหว่างประเทศลดลงอย่างมีนัยสำคัญ